钦定古今图书集成/明伦汇编/闺媛典/第331卷 > 徐氏女
## 钦定古今图书集成/明伦汇编/闺媛典/第331卷 > 徐氏女

按《摭青杂说》：“项四郎，泰州盐商也。常贩自荆湖归，至
太平州，中夜月明，睡未熟，闻有一物触船，项起视之，
似有一人，遂命舟师急救之，乃一丫鬟女子也。年十
五六，问其姓氏，曰：‘姓徐，本澧州人，寄居兹土。父自辰
倅解官，举家赴临安，至此江中，忽逢劫贼某惊堕水
中，附一木漂流至此，父母想皆遭贼手矣’。项以其贵”
人家女，意欲留之为子妇，遂令独寝。比归至家，以其
意告厥妻。妻曰：“吾等商贾人家，止可娶农贾之家女。
彼骄贵家女，岂能攻苦食淡，缉麻缉布，为村俗人事
也？不如货得百十千，别与儿男娶。”由是富家、娼家竞
来索买。项曰：“彼一家人遭难，独留得馀生。今我既不
留为子妇，宁陪些少结束，嫁一本分人，岂可更使作
娼女婢妾耶？”其妻屡以为言，至于喧让，项终不听。项
邻有一金姓者，受得沣州安乡尉，新丧妻，闻此女善
针黹，遂亲见项求娶。项执前言不肯，金尉求之不已，
女常呼项为阿爹，因谓项曰：“儿受阿爹厚恩，死无以
报。阿爹许嫁，我与好人，人不知我来历，亦不肯娶。今
此官人亦甚周旋，非侥薄子可托。且又尉职或能获
贼，便可报仇。兼差遣在沣州，可以到彼探家人存亡。”
项曰：“汝自意如此，我岂可固执。但去后或不安，无与
我事。”女曰：“此儿所自愿也。”项遂许焉，且戒金尉曰：“万
一不如意，须择人善遣之，勿令失所。”金笑曰：“吾与四
郎比邻，岂不知某无他念耶？”金问项所索，项曰：“吾始
本欲稍为具奁，今与官人既无结束，岂复需索也？”徐
既归金，金尉见其处女又宦家儿，且凡事明晓，大称
所望，始名意奴，又改呼意姐，又以行第呼七娘。金谓
徐曰：“若得知汝家果世分相当，必以为正室，总无分
明，亦不别娶也。”岁时往来项家如亲戚。居一年，相挈
之任，初到官，即遣人问徐倅信息，居人曰：“有一徐官
人，昨自辰州通判替下，举家赴行，至今不曾归，不知
得甚处使者？”七娘意其父母必死，但悲哀号泣，日复
思念。后一年，尉司获一大劫盗，因推勘前后，云：“曾在
太平州劫一徐通判船，只有一篙工，脚上中疮，船中
皆走。方担得一肩上岸，忽闻鸣锣声，恐是官军来，遂
散去，并未伤人。”七娘闻之，稍稍自安，日嘱金觅的耗。
又一年，金尉权一邑事，有一过往徐将仕借脚夫，七
娘自屏后窥之，甚类其兄。比去，乃与金言之。金乃具
晚食召将仕，因问其父历任经由。将仕曰：“某乃河北
人，流寓于此，寄居数年，自辰倅罢得鄂倅，见今在岳
州寄居。”金尉又问：“罢辰倅赴临安日：舟行乎？陆行乎？”
将仕曰：“舟行。”金又曰：“舟行，无风波之恐否？”将仕曰：“风
波幸免，只在太平州，遭大劫贼，无甚大失。但一小妹
落水死，累日寻尸不得”，因泪下。金尉乃引将仕入中
堂，见七娘兄妹相持大哭。既而问双亲长幼皆无恙，
又复相慰。当日草草，未详其由。次旦，将仕问金尉：“原
直费几何，当收赎以归。”金尉笑曰：“吾与令妹有言约
矣，况今有娠，岂可复令他从？”七娘乃与阿兄悉陈之，
并云：“项四郎高义贤者，不可负。”将仕泣曰：“彼商贾乃
能如此，士大夫有不如也。父母生汝，不免有难，终汝
者项君矣。”将仕于是发书告父母，遂择日告祖成婚，
以践曩约。七娘画项像为生祠，终身奉事。